|  |
| --- |
| **RESOLUTSIOON** |
| Euroopa Majandus- ja Sotsiaalkomitee |
| **Hääletage ühtse, demokraatliku, konkurentsivõimelise, kestliku ja sotsiaalse Euroopa Liidu poolt!** |
| \_\_\_\_\_\_\_\_\_\_\_\_\_ |
| Raportöörid:**Christa Schweng** (I rühm)**Cinzia Del Rio** (II rühm)**Ioannis Vardakastanis** (III rühm) |

**ET**

|  |  |
| --- | --- |
| Õiguslik alus | kodukorra artikli 52 lõige 4 – |
|  | resolutsioon |
| Vastuvõtmine täiskogus | 20/3/2024 |
| Täiskogu istungjärk nr | 586 |
| Hääletuse tulemus(poolt/vastu/erapooletuid) | 139/00/05 |

***Hääletage ühtse, demokraatliku, konkurentsivõimelise, kestliku ja sotsiaalse Euroopa Liidu poolt!***

Euroopa Parlamendi valimiste eel kutsume Euroopa Majandus- ja Sotsiaalkomitee kodanikuühiskonna organisatsioone esindades üles teid, ELi kodanikke, kasutama oma demokraatlikku hääleõigust.

Euroopa Parlament on ainus otse valitav ELi organ ning ta on Euroopa Liidu õigusaktide ja eelarve vastuvõtmisel kaasotsustaja. Samuti osaleb ta Euroopa Komisjoni volinike ametisse nimetamises.

Juunis hääletades on teil ELi kodanikena võimalus valida Euroopa Parlamendi liikmed ja hääletada tugevama Euroopa integratsiooni poolt.

Euroopa Liit on edulugu.

Meil on olnud rasked ajad, kuid ei saa eitada, et Euroopa Liit on taganud liikmesriikidele ja kodanikele rahu, demokraatia, majandusliku jõukuse ja sotsiaalse progressi.

Tänu Euroopa Liidule on meil vabadus töötada, õppida ja tegeleda ettevõtlusega kõigis ELi riikides.

Siiski on meil endiselt väljakutseid. Meie kõige pakilisemad probleemid on elukalliduse tõus ja inflatsioon, sõjad meie koduuksel, ränne, kliimakriis ja kodanikuühiskonna tegutsemisruumi ahenemine.

Ükski ELi liikmesriik ei suuda nende probleemidega üksi toime tulla. Natsionalism, populism ja vaid ühele riigile sobivad lahendused ei ole vastus. Lahenduseks on koostöö, ühistegevus ja lähenemine.

Ainult **ühtse, demokraatliku, konkurentsivõimelise, kestliku ja sotsiaalse Euroopa Liidu** kaudu saame nendes küsimustes tõelist edu saavutada ning vähendada ebavõrdsust ja erinevusi riikide sees ja nende vahel.

EL rajaneb ühistel väärtustel – demokraatia, inimõiguste kaitse, sõnavabadus, õigusriik, sallivus, õiglus, diskrimineerimiskeeld, võrdsus, solidaarsus ja demokraatlik osalus. Neid väärtusi tuleb pidevalt tugevdada, hoida ja kaitsta. Vaesust ja sotsiaalset tõrjutust tuleb iga hinna eest vältida.

Oleme õppinud, et rahu kestab ainult sellises majandusruumis ja ühiskonnas, mida iseloomustavad territoriaalne ja sotsiaalne ühtekuuluvus, põhiõiguste ja õigusriigi austamine ning sotsiaalse õigluse kõrged standardid. Seetõttu peab EL olema mõjukas ülemaailmne osaleja konfliktide ennetamisel ja lahendamisel, mitmepoolsusesse investeerimisel ja püsiva rahu tagamisel.

Ainult tugev Euroopa Liit suudab säilitada oma majandus- ja sotsiaalmudeli, tagades tõhusal ja õiglasel viisil majandusjulgeoleku ja toiduga kindlustatuse, ülemaailmse konkurentsivõime ning digi- ja rohepöörde, kuna need muudavad viisi, kuidas me elame, toodame, töötame ja tarbime.

**Toetame Euroopa Liitu**, mille keskmes on KÕIK kodanikud. Toetame liitu, mis pakub kõigile võimalusi ja võimaldab kõigil kasutada oma potentsiaali ning edendada aktiivset osalemist ühiskonnaelus ning riiklikes ja Euroopa poliitilistes protsessides.

**Seisame laienenud Euroopa Liidu eest**, mis võimaldab meil elada rahumeelses ja avatud ühiskonnas, kus keskkond on kaitstud, kus meist igaüht austatakse ja kus meid ühendab Euroopa identiteet oma paljude kultuuridega.

Euroopa Majandus- ja Sotsiaalkomitee liikmetena teeme koostööd selle nimel, et EL täidaks oma kohustusi ja vastaks tõhusamalt nii oma kodanike, töötajate kui ka ettevõtjate ootustele ja igapäevastele vajadustele.

Ühendame jõud ja hääletame ühinenud, demokraatliku, konkurentsivõimelise, kestliku ja sotsiaalse Euroopa Liidu poolt!

Teie hääl loeb.

Brüssel, 20. märts 2024

Oliver Röpke

Euroopa Majandus- ja Sotsiaalkomitee president

\_\_\_\_\_\_\_\_\_\_\_\_\_